‘BGH’เปิด2ข่าวดีไตรมาส2
BGHรุกซื้อโรงพยาบาลในประเทศลุยสร้างโรงพยาบาลในเมียนมาร์
4 เม.ย. 2556

BGHรุกซื้อโรงพยาบาลในประเทศลุยสร้างโรงพยาบาลในเมียนมาร์ 
นายวิชัย ทองแตง รองประธานกรรมการบริหาร บริษัท กรุงเทพดุสิตเวชการ (BGH) เปิดเผยว่า บริษัทมีแผนที่จะเข้าซื้อกิจการโรงพยาบาลในประเทศ 1 แห่ง โดยเป็นโรงพยาบาลที่ไม่ได้จดทะเบียนอยู่ในตลาดหลักทรัพย์ ซึ่งคาดว่าจะได้ข้อสรุปภายในไตรมาส 2 นี้ 
นอกจากนี้ ยังมีแผนจะไปสร้างโรงพยาบาลในประเทศเมียนมาร์จำนวนเตียง 60 เตียง และเป็นการนำแบรนด์โรงพยาบาลกรุงเทพไปประชาสัมพันธ์ในต่างประเทศ คาดว่าน่าจะเปิดบริการในช่วงปลายไตรมาส 2 นี้เช่นกัน 
สำหรับการไปเปิดโรงพยาบาลในต่างประเทศ ก่อนหน้านี้ทางบริษัทได้ไปลงทุนในโรงพยาบาลประเทศกัมพูชามาแล้ว 2 แห่ง จนมาขยายไปยังประเทศพม่า และขณะเดียวกันก็มีบริษัทขนาดใหญ่ที่ทำธุรกิจในประเทศจีนได้ติดต่อให้ทาง BGH เข้าไปลงทุนโรงพยาบาลในประเทศจีน แต่ปัจจุบันก็ยังไม่มีความคืบหน้ามากนัก
“แผนการลงทุนของบริษัทถือว่าเป็นไปตามนโยบายของประธานกรรมการ นพ.ปราเสริฐ ปราสาททองโอสถ ซึ่งได้กำหนดการเติบโตของบริษัทไว้ 2 แนวทาง คือ เติบโตตามพื้นที่ยุทธศาสตร์ที่มีอยู่ (ออร์แกนิกโกรท) และเติบโตในแนวทางการควบรวมกิจการ ซึ่งยอมรับว่าการโตด้วยตัวเองจะสร้างการเติบโตได้ในระยะยาว แต่การควบรวมกิจการจะทำให้การขยายตัวของบริษัทเป็นไปด้วยความรวดเร็วมากขึ้น” นายวิชัย กล่าว
ทั้งนี้ ปัจจุบันบริษัทมีกระแสเงินสดจำนวนมาก ดังนั้น ไม่มีปัญหาเรื่องเงินลงทุนเด็ดขาด และซื้อกิจการโรงพยาบาลในประเทศก็ใช้เม็ดเงินไม่มาก 
ด้านบริษัทหลักทรัพย์ธนชาตยังคงแนะนำให้ BGH เป็นหุ้นทางเลือก และแนะนำให้ซื้อเป้าหมายทางพื้นฐานที่ 177 บาท
นักวิเคราะห์ บล.เคจีไอ (ประเทศไทย) ยังคงให้น้ำหนักกลุ่มโรงพยาบาลมากกว่าตลาด เพราะเชื่อว่าแนวโน้มของธุรกิจยังคงแข็งแรงมาก การแข่งขันในระยะสั้นดูเหมือนจะลดความรุนแรงลงโดย เชื่อว่าผู้เล่นรายใหญ่อย่างเช่น BHH และโรงพยาบาลบำรุงราษฎร์ (BH) จะเป็นแกนหลักในการเข้าซื้อกิจการ
“คาดอัตราการเติบโตของกำไรสุทธิของกลุ่มโรงพยาบาลเฉลี่ยอยู่ที่ประมาณ 22% ในปี 2556-2558 สูงกว่าตลาดโดยรวมอยู่ที่ 14-15% โดยชอบ BGH ซึ่งมีราคาเป้าหมายที่ 195 บาท BH มีเป้าหมาย 107 บาท” บล.เคจีไอ ระบุ 
ด้านราคาBGHปิด161.50บาท